飛花行贈馬衢州
作者：戴表元
朝代：宋

paragraphs: 山上風花山下飛，花飛欲盡山翁歸。
歸來亦自忘行跡，但覺滿地紅依依。
餘花更惜隨春去，溪上遊人山下路。
戀家漁父斷來蹤，難老劉郎記前度。
花開花落春風前，我昔與翁同少年。
祇今鶴去但華表，何處鳥啼悲杜鵑。
遊人自遊春自暮，從翁問花花不語。
且當向花日日醉，醉倒花前學花舞。